HU Az Európai Unió Hivatalos Lapja C 290/7

Kérelem közzététele a mezőgazdasági termékek és élelmiszerek földrajzi jelzéseinek és eredetmegjelöléseinek oltalmáról szóló 510/2006/EK tanácsi rendelet 6. cikkének (2) bekezdése alapján

2012/C 290/06

Ezzel a közzététellel az 510/2006/EK tanácsi rendelet (1) 7. cikke alapján létrejön a kérelem elleni kifogás joga. A kifogást tartalmazó nyilatkozatnak e közzététel napjától számítva hat hónapon belül kell beérkeznie a Bizottsághoz.

ÖSSZEFOGLALÓ

A TANÁCS 510/2006/EK RENDELETE

„KRAŠKI MED”

EK-sz.: SI-PDO-0005-0532-24.03.2006

OEM ( X ) OFJ ( )

Ezen összefoglaló a termékleírás legfontosabb elemeit tartalmazza tájékoztatás céljából.

1. A tagállam felelős szervezeti egysége:

Név: Ministrstvo RS za kmetijstvo, gozdarstvo in prehrano (a Szlovén Köztársaság Földművelésügyi, Erdészeti és Élelmiszer-ipari Minisztériuma) Cím: Dunajska 22 SI-1000 Ljubljana SLOVENIJA Tel. +386 14789109 Fax +386 14789055 E-mail: varnahrana.mkgp@gov.si

2. Kérelmező:

Név: Čebelarsko društvo Sežana Cím: Brkinčeva 24 SI-6210 Sežana SLOVENIJA Tel. +386 57342667 Fax +386 57340084 E-mail: air.maat@siol.net Összetétel: Termelők/feldolgozók ( X ) Egyéb ( )

3. A termék típusa:

1.4. osztály: Egyéb állati eredetű termékek (tojás, méz, különböző tejtermékek a vaj kivételével)

4. Termékleírás:

(követelmények összefoglalása az 510/2006/EK rendelet 4. cikkének (2) bekezdése alapján)

4.1. Elnevezés:

„Kraški med”

4.2. Leírás:

A „Kraški med” (karsztvidéki méz) földrajzi jelzéssel ellátott mézet olyan nektárból állítják elő, amelyet a méhek a Karsztvidéken található növényekből gyűjtenek. A méz előállításához felhasznált növénytársulások a térség sajátos geoklimatikus viszonyainak köszönhetően alakultak ki. A Karsztvidéken előállított mézfajták a nektár alapjául szolgáló növények szerint csoportosítva az alábbiak:

— Erdei méz: olyan mézharmatból előállított méz, amelyet a méhek a karsztvidéki erdők és száraz rétek különböző lombhullató és tűlevelű fáiról gyűjtenek. — Érzékszervi tulajdonságok Megjelenés – színe a középbarnától a sötétbarnáig változhat, átlátszatlan, gyorsan kristályosodhat. Illat – enyhén–közepesen intenzív; gyantára, tejes édességre, avarra emlékeztet. Íz és aroma – közepesen–nagyon édes, savtartalma enyhe, íze kissé kesernyés lehet. Közepesen intenzív, tartós aroma; szeszre, karamellára vagy gyantára emlékeztet. Elektromos vezetőképesség > 0,8 mS/cm. — Virágporjellemzők Közepesen nagy vagy nagy mennyiségben jelen lévő mézharmat-összetevők. Az alábbi növényekből származó virágpor gyakran jelen van a mézben: szelídgesztenye (Castanea sativa), cserszömörce (Cotinus coggygria), hárs (Tilia sp.), gyümölcsfák (Prunus sp.), tölgy (Quercus sp.), virágos kőris (Fraxinus ornus), hegyi pereszlény (Satureja montana).

— Virágméz: méztermő virágok, gyógynövények, fűfélék és gyümölcsfák vegyes nektárjából előállított méz. — Érzékszervi tulajdonságok Megjelenés – színe a világossárgától a barnáig változhat. Jellemzően enyhén átlátszatlan. Általában gyorsan kristályosodik; homogén kristályosodás. Illat – közepesen–erősen intenzív; gyümölcsre, párolt gyümölcsre, virágokra emlékeztet. Íz és aroma – az édestől a nagyon édesig változhat, savtartalma enyhe. Közepesen–nagyon tartós, közepes–erős intenzitású aroma; virágok, friss gyümölcs, párolt gyümölcs és karamella aromája. Elektromos vezetőképesség < 0,8 mS/cm. — Virágporjellemzők Az alábbi növényekből származó virágpor van jelen a mézben: bengefélék (Rhamnaceae), gyümölcsfák (Prunus sp.), akác (Robinia pseudoacacia), szelídgesztenye (Castanea sativa), szarvaskerep (Lotus corniculatus), szeder (Rubus), virágos kőris (Fraxinus ornus), juhar (Acer sp.), cserszömörce (Cotinus coggygria), borostyán (Hedera helix).

— Akácméz: — Érzékszervi tulajdonságok Megjelenés – színe nagyon világos, a majdnem színtelentől a szalmasárgáig változhat. Mindig tiszta, esetenként enyhén opálos. Folyékony marad, nem kristályosodik. Illat – a nagyon enyhén intenzívtől az enyhén intenzívig változhat; lépre, friss viaszra, akácvirágra, vaníliás édességekre emlékeztet. Íz és aroma – az édestől a nagyon édesig változhat, savtartalma nincs vagy csak nagyon enyhe. Enyhe, nem tartós aroma; lépre, friss viaszra, akácvirágra, vaníliás vagy tejszínes édességekre, friss vajra és friss szalmára emlékeztet. Elektromos vezetőképesség < 0,8 mS/cm. — Virágporjellemzők Akácvirágpor (Robinia pseudoacacia): ≥ 7 %. Az alábbi növényekből származó virágpor gyakran jelen van a mézben: cserszömörce (Cotinus coggygria), szeder (Rubus), sajmeggy (Prunus mahaleb), virágos kőris (Fraxinus ornus), veresgyűrűsom (Cornus sanguinea).

— Hársméz: — Érzékszervi tulajdonságok Megjelenés – színe a nagyon világostól a világos borostyánszínig vagy a szalmaszínig változhat, zöldes csillogás jellemzi. Enyhén átlátszatlan lehet. Általában gyorsan kristályosodik. Jellemzően nagy, durva kristályszemcséi vannak. Illat – közepesen–erősen intenzív; hársfavirágra, mentolra, citromhéjra és friss faforgácsra emlékeztet; gyógyszerillata is lehet. Íz és aroma – az édestől a nagyon édesig változhat, enyhe–közepes savtartalom, a nagyon enyhétől az enyhéig változó kesernyésség, fanyar zamat. Közepesen–nagyon tartós, közepes–erős intenzitású, üdítő aroma; mentolra, friss dióra, gyógynövényekre, hársvirágfőzetre emlékeztet. — Virágporjellemzők Hársvirágpor (Tilia sp.): ≥ 7 % Az alábbi növényekből származó virágpor gyakran jelen van a mézben: szelídgesztenye (Castanea sativa), gyümölcsfák (Prunus sp.), fehér here (Trifolium repens), juhar (Acer sp.), bengefélék (Rhamnaceae). Kis vagy közepesen nagy mennyiségben jelen lévő mézharmat-összetevők.

— Gesztenyeméz — Érzékszervi tulajdonságok Megjelenés – színe sötétbarna vagy borostyánszínű, vörös csillogás jellemzi. Jellemzően hosszú ideig folyékony marad. Kristályosodása során durva kristályszemcsék jönnek létre. Illat – nagyon intenzív, csersavas; gesztenyevirágra, nedves kartonlapra és zúzott diófalevélre emlékeztet. Íz és aroma – közepesen édes, savtartalma enyhe, íze és aromája a közepesen kesernyéstől az erősen kesernyésig változhat. A kesernyés íz közepesen tartós vagy tartós. Az intenzívtől a nagyon intenzívig változó, nagyon tartós aroma; karamellizált cukorra, karamellára, füstre, gyógynövényekre, fehérürömre emlékeztet. Elektromos vezetőképesség > 0,8 mS/cm. — Virágporjellemzők Szelídgesztenye-virágpor (Castanea sativa): ≥ 55 % Az alábbi növényekből származó virágpor gyakran jelen van a mézben: gyümölcsfák (Prunus sp.), hárs (Tilia sp.), iszalag (Clematis L.).

— Sajmeggy — Érzékszervi tulajdonságok Megjelenés – színe a vörösestől a barnásvörösig változhat. Enyhén átlátszatlan. Fokozatosan kristályosodhat, és finom kristályszemcsék alkotta tömör struktúrát hoz létre. Illat – közepesen–erősen intenzív; meggymagra, égetett meggyre, sajmeggyvirágra emlékeztet. Íz és aroma – az édestől a nagyon édesig változhat, enyhe–közepes savtartalom, enyhe–közepes kesernyésség. A kesernyés íz közepesen tartós. Közepesen–nagyon tartós, nagyon intenzív aroma, keserűmandulára, égetett meggyre, meggyszörpre, gyógyszerekre emlékeztet. — Virágporjellemzők Sajmeggy-virágpor (Prunus mahaleb): ≥ 7 % Az alábbi növényekből származó virágpor gyakran jelen van a mézben: egyéb gyümölcsfák (Prunus sp.), juhar (Acer sp.), fehér vadgesztenye (Aesculus hippocastanum), szelídgesztenye (Castanea sativa), cserszömörce (Cotinus coggygria), virágos kőris (Fraxinus ornus).

— Vadcseresznyeméz — Érzékszervi tulajdonságok Megjelenés – színe a közepes borostyánszíntől a narancsvörösig változhat. A méz enyhén átlátszatlan. Meglehetősen gyorsan kristályosodik, és finom kristályszemcséket alkot. Illat – közepesen intenzív; cseresznyevirágra, mandulára vagy cseresznyemagra emlékeztet. Íz és aroma – az édestől a nagyon édesig változhat, enyhe–közepes savtartalom. Közepesen intenzív és közepesen tartós aroma; érett cseresznyére, cseresznyevirágra és mandulára emlékeztet. Elektromos vezetőképesség < 0,8 mS/cm. — Virágporjellemzők Vadcseresznye-virágpor (Prunus avium): ≥ 5 % Az alábbi növényekből származó virágpor gyakran jelen van a mézben: juhar (Acer sp.), szelídgesztenye (Castanea sativa), cserszömörce (Cotinus coggygria), virágos kőris (Fraxinus ornus).

— Hegyipereszlényméz — Érzékszervi tulajdonságok Megjelenés – színe világos borostyánszínű, zöldes csillogás jellemzi. Gyorsan kristályosodik, és laza konzisztenciájú, finom kristályokat alkot. Illat – közepesen intenzív; szárított virágokra, fűszernövényekre emlékeztet. Íz és aroma – közepesen édes, enyhén–közepesen kesernyés. Közepesen–nagyon tartós, közepes–erős intenzitású aroma; virágporra, kávéra és szárított növényekre emlékeztet. — Virágporjellemzők: Hegyi pereszlény (Satureja montana): ≥ 3 %. Az alábbi növényekből származó virágpor gyakran jelen van a mézben: hárs (Tilia sp.), szelídgesztenye (Castanea sativa), borostyán (Hedera helix).

A „Kraški med” esetében az alábbi paramétereknek is teljesülniük kell:

— legfeljebb 18 % víztartalom,

— legfeljebb 15 mg/kg HMF-tartalom a töltésnél,

— legalább 45 g teljes gyümölcscukor- és glükóztartalom 100 g mézben.

4.3. Földrajzi terület:

Csak a tágabb értelemben vett szlovéniai Karsztvidék (Kras) hordási területén előállított méz látható el a „Kraški med” oltalom alatt álló eredetmegjelöléssel. E terület határvonala Opatje Selótól a szlovén–olasz országhatárig, majd annak mentén Socerbig húzódik. Socerbtől a Kraški Rob gerince mentén Rakitovec községig, majd pedig a szlovén–horvát határig, aztán annak mentén Golac községig húzódik. Golactól ezután Hrušica, majd Huje és Ostrožno Brdo községeken keresztül Buje községig folytatódik, aztán Volče, Laže és Lozice községeken át húzódik a persuncai dombság északi lejtőin át Trebižani kisközségig. Ezután a Branica patak völgyét követi Čipnje kisközségig, majd onnan Lukovec községig, aztán Škrbina, Lipa és Kostanjevica na Krasu községeken át tér vissza Opatje Selóba.

Az említett települések mindegyike a meghatározott földrajzi területen belül fekszik.

4.4. A származás igazolása:

A „Kraški med” mézet előállító méhészeknek a kaptárakat a nektárgyűjtés során a meghatározott földrajzi területen kell elhelyezniük.

A „Kraški med” eredetét több szakaszban felügyelik a méhészek, az ellenőrök és egy független tanúsító szerv.

A méz nyomon követhetőségének a biztosítása céljából a méhészek napi nyilvántartást vezetnek a méhek hordásáról, és ebben információt adnak a hordás helyéről, a méhkolóniák számáról, a méz kinyerésének a napjáról, az előállított méz minőségéről és típusáról, illetve az előállított „Kraški med” mennyiségéről. A méhészek emellett nyilvántartást vezetnek a méheket érintő egészségvédelmi intézkedésekről és a mézanalitikai eredményekről.

A Čebelarsko Društvo Sežana (Sežanai Méhészszövetség) nyilvántartást vezet minden olyan méhészről, aki „Kraški med” mézet állít elő (a kaptár helye, a méhkolóniák száma, a hordás ideje, takarmányozási adatok, az előállított méz mennyisége). A Čebelarsko Društvo Sežana emellett nyilvántartást vezet a „Kraški med” számozott címkéiről is, és ezeket olyan méhészek számára bocsátják ki, akik tanúsítványt kaptak arról, hogy megfelelnek a meghatározott feltételeknek, tekintet nélkül arra, hogy tagjai-e a szövetségnek. A szövetségben tagsággal nem rendelkező méhészekkel szemben nem alkalmaznak hátrányos megkülönböztetést.

Az ellenőrök (szakképzett, engedéllyel rendelkező személyek) minden, a „Kraški med” jelzést használni kívánó méhésznél ellenőrzést végeznek, hogy meggyőződjenek arról, hogy a méhtartás, a méz előállítása, palackozása és tárolása megfelelő módon történik. Ha a méz megfelel az előírásoknak, az ellenőr jóváhagyja, hogy a méhész számára az igényelt mennyiségben kibocsássák a „Kraški med” címkét, a méz bejelentett mennyiségétől függően. Az ellenőrök nyilvántartást vezetnek a méhészek méhészeti gyakorlatának a megfelelőségéről és a méz helyszíni elemzéséről.

4.5. Az előállítás módja:

A kaptárakat a 4.3. pontban meghatározott földrajzi területen belül kell elhelyezni.

A méz előállítása során igazodni kell a helyes méhészeti gyakorlathoz, amelyet a Szlovén Méhészszövetség (ČZS) HACCP-rendszerének elvein alapuló, a méhészet helyes higiéniai gyakorlatáról szóló, a kiváló minőségű „Kraški med” előállításának biztosítását szolgáló iránymutatások írnak elő.

A méheket télen cukorral vagy „cukorlepénnyel” lehet takarmányozni. A méheket közvetlenül a hordás előtt, illetve hordás közben nem takarmányozzák. A méheket hordás közben nem lehet vegyi anyagokkal kezelni. A méheket nem lehet gyógyszeres takarmánykiegészítőt vagy kórokozók elleni hatóanyagot tartalmazó takarmánnyal etetni. Csak a kaptárban élő méhek által előállított méz nyerhető ki. A méz nem nyerhető ki olyan lépből, amelyben még ivadékok vannak. A méhészek a hordás időszakában ellenőrzik a kaptárban a kinyerésre alkalmas érett méz mennyiségét. A mézet kizárólag legalább 0,2 mm nyílásméretű szűrőn keresztül lehet szűrni. A kinyert mézet olyan tartályban tárolják, amelyen feltüntetik a méz tételszámát, a gyűjtés dátumát és helyét, illetve a méz mennyiségét és minőségét. A méz nem szárítható. A kristályosodott méz hevítéssel cseppfolyósítható, azonban a hőmérséklet legfeljebb 40 °C lehet a hevítőközeg és a méz érintkezési pontján. A méz mikrohullámmal történő hevítés útján nem cseppfolyósítható.

A „Kraški med” többféle kiszerelésben palackozható. A palackozást követően a fedelet azonnal rá kell tenni az üvegre, és azon el kell helyezni a zárjegyet olyan módon, hogy az üveget ne lehessen kinyitni a zárjegy megsértése nélkül.

4.6. Kapcsolat a földrajzi területtel:

A „Kraški med” minősége és tipikus érzékszervi jellemzői számos tényezőnek köszönhetők: a Karsztvidék sajátos geoklimatikus viszonyainak és növényföldrajzi jellemzőinek, a méhészeti hagyományoknak, valamint a méhészek szorgalmának és tudásának.

Geológiai jellemzők

A földrajzi terület egésze dombos, hullámzó mészkőfennsík, a karsztokra jellemző domborzati sajátosságokkal. A sajátos karsztjelenségek mind a felszínen (poljék, töbrök, uvalák, víznyelők), mind a felszín alatt (karsztbarlangok, függőcseppkövek, cseppkőkérgek) megtalálhatók. A földrajzi területre jellemző továbbá a híres vörös karszttalaj, a terra rossa. Különféle környezeti tényezőknek (erózió, az üregek belsejébe hulló talaj) köszönhetően a sziklás felszínt viszonylag kevés talaj borítja.

Éghajlat

A Karsztvidéken az enyhe mediterrán éghajlat északkeleti kontinentális légáramlatokkal találkozik. Híres a bóra nevű helyi szél, amely a terület egyik legjellemzőbb éghajlati jelensége. A bóra száraz, hideg, viharos északkeleti szél, amely a tenger felé tartó kontinentális légáramlatok megjelenésekor fúj. Egész évben előfordulhat, azonban leginkább télen gyakori, ilyenkor hőmérséklet-csökkenést is okoz, és a talajt is megmozdítja. A Karsztvidék időjárása nagyon változékony, különösen télen. A tenger közelségének köszönhetően a tél közepén a többnapos jeges bóra elmúltával gyakran hirtelen hőmérséklet-emelkedés következik be. Száraz hónapok lényegében nincsenek, azonban a karsztos talaj áteresztőképessége szárazsághoz vezethet.

Növénytakaró

A földrajzi terület növényvilága a sajátos geológiai és éghajlati viszonyokhoz alkalmazkodott. Az ember környezeti beavatkozása szintén jelentős hatással járt. A Karsztvidéket régebben hatalmas tölgyerdők borították, amelyeket gyakorlatilag teljesen elpusztított a fakitermelési tevékenység, illetve a terület szántóföld és legelőterület nyerése céljából történő felégetése. A fakitermelés és a legeltetés felhagyása következtében a terület a múlt század közepén hamar száraz, füves karsztterületté változott. Karsztvidéki legelők és különleges növényvilágú rétek jöttek létre. A Karsztvidék az egyik leggazdagabb növényvilágú terület Szlovéniában, és az országban honos növények majdnem fele megtalálható itt. Számos veszélyeztetett és ritka faj mellett több tipikus szubmediterrán növényfaj is él a Karsztvidéken.

A száraz füves területeket a növények sűrű elterjedtsége és nagy változatossága egyaránt jellemzi. Egyetlen réten akár több mint száz növényfaj is megtalálható. Az érintett növényfajok a Karsztvidékre jellemzőek, közülük pedig több is endemikus. A száraz karsztvidéki füves terület kora tavasztól késő nyárig virágban áll. A növénytakaró nagy változatossága mellett számos víznyelő is gazdagítja a felszínt, különleges környezetet teremtve ezzel, ugyanis olyan sajátos helyi klímát hoznak létre, amelyet a környező területek nem befolyásolnak, és amely ugyanakkor meghatározza a növénytakaró jellegét.

Az erdős részeken, a száraz füves karsztterületen, illetve a fennsíkokon található, évente egy alkalommal kaszált félszáraz vagy száraz réteken erdei fafajták és cserjék jellemzőek, például a nagylevelű hárs (Tilia grandifolia), a komlógyertyán (Ostrya carpinifolia), a tölgy, a feketefenyő, a szelídgesztenye (Castanea sativa), a vadcseresznye, a sajmeggy (Prunus mahaleb), az akác és a cserszömörce.

A terület további jellemzője a fűfélék, a hüvelyesek és a gyógynövények nagy változatossága. A gyógynövények között, amelyek közül több mint 35 faj van jelen, nagy arányban fordul elő hegyi pereszlény.

Az emberi tényező

A hagyományos méhészet a Karsztvidéken igen régóta jelen van. Fennmaradtak Janko Vodopivec iskolaigazgató feljegyzései, aki 1892 és 1937 között méhészkedett a Karsztvidéken. A karsztvidéki méhészet fejlődésében fordulópont volt az 1910. év, amikor a helyi méhészek szövetséget hoztak létre. A szövetségben végzett munka kedvezően hatott a korszerűbb méhészet fejlődésére, és megjelentek a mozgatható lépekkel ellátott kaptárak.

A földrajzi terület változatos növényvilága és a nagy múltú méhészeti hagyományok egyaránt hozzájárultak a méhészeti tapasztalatok, ismeretek és készségek sokféleségéhez, és ennek köszönhető a hordási feltételek optimális kihasználása, ami azt jelenti, hogy a kaptárakat olyan területeken helyezik el, ahol a növénytakarónak köszönhetően sokféle kiváló minőségű „Kraški med” előállítható. A „Kraški med” az éghajlati viszonyoknak köszönhetően alacsony nedvességtartalmú, érett, és ásványi anyagokban gazdag. A gazdag növényvilág és a száraz éghajlat a méz gazdag, határozott aromájában tükröződik, ami a „Kraški med” különlegességének egyik meghatározó tényezője.

4.7. Ellenőrző szerv:

Név: Bureau Veritas, d.o.o. Cím: Linhartova 49a SI-1000 Ljubljana SLOVENIJA Tel. +386 14757670 Fax +386 14747602 E-mail: info@bureauveritas.si

4.8. Címkézés:

A „Kraški med” leírásában szereplő feltételeknek megfelelő mézet címkével látják el, amely tartalmazza a „Kraški med” nevet és (az alább ábrázolt) logót, a méz típusát, a „zaščitena označba porekla” (oltalom alatt álló eredetmegjelölés) jelzést, a vonatkozó közösségi védjegyet, a nemzeti minőségtanúsítási szimbólumot, a termelő nevét, a tételszámot és a „proizvedeno v Sloveniji” (Made in Slovenia) jelzést.

(1) HL L 93., 2006.3.31., 12. o.